Il mund fascinant dals amfibis
Il terz tom da la collecziun «Egls averts» è cumparì

(anr/lw) Dacurt è cumparì il terz tom da la collecziun da cudeschs «Egls averts», ils «Amfibis». Cun agid da bel-lezza fotografias ed illustraziuns declera el la derivanza, l’anatomia, la vita ed er la protecziun dals amfibis. El è in anè en la chadaina da cudeschs per la giuventetgna davart temas scientifics, filosofics ed istorics che duai, en ils proxims onns, vegnir amplifitgada. 
Cudeschs da pops datti avunda en rumantsch, ed els vegnan er cumprads. Da cuntanscher la giuventetgna cun lectura para percunter dad esser pli difficil. Che grond interess dasdan però cudeschs da caracter instructiv e scientific, communitgescha la Lia rumantscha che sustegna la publicaziun da la collecziun «Egls averts» davart da l’Uniun Rumantsch Grischun. Tar la collecziun da cudeschs illustrads sa tracti d’in product da la chasa editura Dorling Kindersley a Londra che po – grazia a la tecnica moderna cun computers – vegnir translatà en autras linguas e surpiglià da maniera efficazia e cun paucs custs. La chasa editura pretenda però in’ediziun d’almain 2000 exemplars per lingua, da maniera ch’i vegn, per il rumantsch, en dumonda be ina varianta, e quai è pia il rumantsch grischun. Suenter ils toms «Mammals» (1999) e «Futur» (2000) è cumparì da-curt il terz tom da questa retscha: «Amfibis». 

In amfibi maina ina vita dubla 
Ils cudeschs èn ordvart bels ed instructivs e munids cun fotografias ed illustraziuns stupentas. L’emprim chapitel da la publicaziun actuala è deditgà a la dumonda da basa «Tge è in amfibi». I s’emprenda ch’il pled «amfibi» deriva dal grec «amphi» e «bios», quai che signifitga «vita dubla», pia ina vita tant en l’aua sco er sin terra. Tar ils amfibis tutgan tranter auter las raunas, ils rustgs, ils salamanders, entant che luschards e serps vegnan numnads sut il titel «Quai n’è betg in amfibi». En in auter chapitel s’emprenda a differenziar tranter rauna e rustg, in chapitel s’occupa da la derivanza dals amfibis, in da la reproducziun ed in – fitg impurtant! – da la metamorfosa da la larva (p. ex. sitola u gutta-chaval) a l’amfibi creschì (p. ex. rauna). 
In chapitel tracta la protecziun dals amfibis. Il cudesch vegn concludì cun in glossari che cumpiglia ils pleds impurtants u difficils sco abitadi (spazi da viver), carnivor (che maglia charn), erodinamic (cun pauca resistenza vers l’aria) e blers auters pli. Fascinant èsi ch’amfibis da tut il mund vegnan preschentads, il rustg cornà verd cun in dissegn exotic che viva en l’America dal sid sper nossa rauna da prada cun ses vestgì brin. 
Tut ils cudeschs da la collecziun «Egls averts» porschan ina lectura fascinanta, attractiva e divertenta davart las tematicas las pli differentas. 
Els s’adattan dentant era fitg bain a l’instrucziun en scola (biologia, lingua, istorgia, etnologia e.u.v.). Mintga cudesch illustrà cumpiglia in quadern spezial per magistras e magisters cun propostas per lecziuns. 
Previs èsi d’edir quindesch fin ventg ulteriurs toms en ils proxims onns. 
Per il 2001 e 2002 èn planisads ils «Utschels» ed ils «Reptils». 

Clarke, Barry: Amfibis. Collecziun «Egls averts», tom 3. Cuira: Uniun Rumantsch Grischun 2000.